Keywords

Summary



Keywords

1. Približevanje zakonodaj – Postopki za oddajo javnih naročil gradenj, blaga in storitev – Direktiva 2004/18 – Področje uporabe – Naročilo nižje vrednosti od pragu, določenega z Direktivo – Izključitev – Uporaba temeljnih pravil in splošnih načel Pogodbe DEU – Pogoj – Naročilo, ki pomeni nek čezmejni interes – Merila presoje

(Direktiva Evropskega parlamenta in Sveta 2004/18, kakor je bila spremenjena z Uredbo št. 1251/2011, člen 7(b))

2. Vprašanja za predhodno odločanje – Pristojnost Sodišča – Opredelitev upoštevnih elementov prava Unije

(člen 267 PDEU)

3. Vprašanja za predhodno odločanje – Dopustnost – Zahteva, da se Sodišču predloži dovolj pojasnil o dejanskem in pravnem okviru – Obseg obveznosti na področju javnih naročil

(člen 267 PDEU; Poslovnik Sodišča, člen 94)

4. Približevanje zakonodaj – Postopki za oddajo javnih naročil gradenj, blaga in storitev – Direktiva 2004/18 – Področje uporabe – Naročilo nižje vrednosti od pragu, določenega z Direktivo, vendar ima nek čezmejni interes – Vključitev – Obveznost spoštovanja temeljnih pravil in splošnih načel Pogodbe DEU – Sprememba tehnične specifikacije elementa naročila po objavi obvestila o javnem naročilu s strani naročnika – Kršitev načela enakega obravnavanja in obveznosti preglednosti

(Direktiva Evropskega parlamenta in Sveta 2004/18, kakor je bila spremenjena z Uredbo št. 1251/2011, člen 7(b) in 23(8))

Summary

1. Za oddajo naročil, ki glede na njihovo vrednost ne spadajo na področje uporabe Direktive 2004/18 o usklajevanju postopkov za oddajo javnih naročil gradenj, blaga in storitev, kakor je bila spremenjena z Uredbo št. 1251/2011, se kljub temu uporabljajo temeljna pravila in splošna načela PDEU, zlasti načelo enakega obravnavanja in prepovedi diskriminacije na podlagi državljanstva ter obveznost preglednosti, ki izhaja iz njiju, zlasti če imajo ta naročila glede na nekatera objektivna merila nek čezmejni interes. Taka merila so lahko med drugim pomembnost zadevnega javnega naročila ter kraj izvajanja in tehnične značilnosti naročila. Nacionalno sodišče lahko pri celoviti presoji obstoja nekega čezmejnega interesa upošteva tudi pritožbe, ki so jih vložili izvajalci iz drugih držav članic, pod pogojem, da prej preveri, da zadnjenavedeni resnično obstajajo in niso fiktivni.

(Glej točki 16 in 20.)

2. Glej besedilo odločbe.

(Glej točko 17.)

3. Glej besedilo odločbe.

(Glej točki 18 in 19.)

4. Člen 23(8) Direktive 2004/18 o usklajevanju postopkov za oddajo javnih naročil gradenj, blaga in storitev, kakor je bila spremenjena z Uredbo št. 1251/2011, se ne uporablja za javno naročilo, katerega vrednost ne dosega praga, določenega s to direktivo. V okviru javnega naročila, za katero ne velja navedena direktiva, ki pa ima nek čezmejni interes – kar mora preveriti nacionalno sodišče – je treba temeljna pravila in splošna načela Pogodbe DEU, zlasti načeli enakega obravnavanja in nediskriminacije ter obveznost preglednosti, ki iz tega izhaja, razlagati tako, da naročnik ponudbe, ki izpolnjuje zahteve iz obvestila o javnem naročilu, ne sme zavrniti ob opiranju na razloge, ki v tem obvestilu niso določeni.

Ker je namreč namen zahteve po preglednosti zlasti zagotoviti neobstoj tveganja samovolje javnega naročnika, ta namen ne bi bil dosežen, če bi se lahko naročnik izognil pogojem, ki jih je sam določil. Tako je naročniku prepovedano med postopkom oddaje naročila spremeniti merila za oddajo. Učinek načel enakega obravnavanja in nediskriminacije ter obveznosti preglednosti je v zvezi s tem enak glede tehničnih specifikacij.

Zato naročnik po objavi obvestila o javnem naročilu ne sme spremeniti tehnične specifikacije v zvezi z elementom naročila, saj bi s tem kršil načeli enakega obravnavanja in nediskriminacije ter obveznost preglednosti. V zvezi s tem ni pomembno, ali se element, na katerega se ta specifikacija sklicuje, še vedno proizvaja oziroma ali je razpoložljiv na trgu.

(Glej točke 26, 27, 29 in 30 ter izrek.)